b'\n_START_ARTICLE_\nPorttikontrolliteoria\n_START_PARAGRAPH_\nPorttikontrolliteoria on yksi kipusignaalien v\xc3\xa4littymist\xc3\xa4 ja aistimista k\xc3\xa4sittelev\xc3\xa4 teoria. Sen mukaan fyysinen kipu ei ole suoraa seurausta kipuhermosolujen reseptorien aktivoitumisesta, vaan kivun havaitsemista s\xc3\xa4\xc3\xa4telee eri hermosolujen vuorovaikutus. T\xc3\xa4ten jopa heikot \xc3\xa4rsykkeet, kuten puhallus tai silitys, voivat lievitt\xc3\xa4\xc3\xa4 kipua.\n_START_SECTION_\nHistoria\n_START_PARAGRAPH_\nKivun porttikontrolliteorian esittiv\xc3\xa4t ensimm\xc3\xa4isen\xc3\xa4 kanadalainen psykologi Ronald Melzack ja brittil\xc3\xa4inen fysiologi Patrick Wall 1960-luvulla. Heid\xc3\xa4n julkaisuaan, \xe2\x80\x9dPain Mechanism: A New Theory\xe2\x80\x9d, (Science: 150, 171-179, 1965) on kuvailtu kaikkien aikojen vaikuttavimmaksi kipututkimuksen alueella. Porttikontrolliteoria tarjoaa fysiologisen selityksen kivun monimutkaiselle ilmi\xc3\xb6lle. Se selitt\xc3\xa4\xc3\xa4 monet kipuun liittyv\xc3\xa4t asiat paremmin kuin esimerkiksi filosofi ja matemaatikko Ren\xc3\xa9 Descartes\xe2\x80\x99n 1600-luvulla esitt\xc3\xa4m\xc3\xa4 nk. kivun spesifiteettiteoria, jossa kivun voimakkuus on suhteessa sit\xc3\xa4 aiheuttavan vaurion laajuuteen ja jossa kipuviestit etenev\xc3\xa4t kudoksista suoraan aivoihin. T\xc3\xa4ten esimerkiksi aaves\xc3\xa4rky amputoidussa raajassa, samantyyppisen kivun aiheuttaman k\xc3\xa4rsimyksen vaihtelu eri olosuhteissa ja hypnoosin kipua lievitt\xc3\xa4v\xc3\xa4 vaikutus ovat selitett\xc3\xa4viss\xc3\xa4 paremmin porttikontrolliteorian avulla.\n_START_SECTION_\nKipuviesti ja \xe2\x80\x9dkipuportti\xe2\x80\x9d\n_START_PARAGRAPH_\nKivun kokeminen riippuu keskushermoston ja \xc3\xa4\xc3\xa4reishermoston monimutkaisista vuorovaikutuksista. Kipuviesti saa alkunsa, kun \xc3\xa4\xc3\xa4reishermoston nosiseptiiviset eli kipuviesti\xc3\xa4 havainnoivat ja v\xc3\xa4litt\xc3\xa4v\xc3\xa4t hermot stimuloituvat. Jotta kipuviesti v\xc3\xa4littyisi havaittavaksi aivoihin, sen t\xc3\xa4ytyy \xe2\x80\x9dkulkea portista\xe2\x80\x9d edetess\xc3\xa4\xc3\xa4n \xc3\xa4\xc3\xa4reishermostosta ensin selk\xc3\xa4ytimeen ja sitten aivoihin. \xe2\x80\x9dPortti\xe2\x80\x9d tarkoittaa \xc3\xa4\xc3\xa4reishermostoon kuuluvan afferentin eli keskushermostoon viesti\xc3\xa4 tuovan hermosolun ja keskushermostoon kuuluvan, viesti\xc3\xa4 aivoihin jatkavan, projektioneuronin v\xc3\xa4list\xc3\xa4 synapsia selk\xc3\xa4ytimen takasarven substantia gelatinosa -nimisess\xc3\xa4 kerroksessa. Takykiniini substanssi P:t\xc3\xa4 pidet\xc3\xa4\xc3\xa4n kyseisen synapsin kivun v\xc3\xa4litt\xc3\xa4j\xc3\xa4aineena. Kipuviesti\xc3\xa4 vahvistavat muun muassa muut takykiniinit ja eksitoivat aminohapot, esimerkiksi glutamaatti. Sen sijaan muun muassa opioidipeptidi enkefaliini heikent\xc3\xa4\xc3\xa4 kipuviesti\xc3\xa4 v\xc3\xa4hent\xc3\xa4m\xc3\xa4ll\xc3\xa4 substanssi P:n vapautumista hermop\xc3\xa4\xc3\xa4tteest\xc3\xa4. Kipuhermosolujen, aistihermosolujen ja projektioneuroneiden lis\xc3\xa4ksi substantia gelatinosan synapseihin vaikuttavat selk\xc3\xa4ytimen interneuronit, jotka voivat olla joko eksitatorisia tai inhibitorisia.\n_START_SECTION_\nPorttimekanismi\n_START_PARAGRAPH_\nSubstantia gelatinosassa sijaitsee nosiseptiivisten myeliinitupellisten A-delta-hermos\xc3\xa4ikeiden ja ohuiden myeliinitupettomien C-tyypin hermos\xc3\xa4ikeiden synapsien lis\xc3\xa4ksi my\xc3\xb6s ei-nosiseptiivisten kipuviesti\xc3\xa4 kuljettamattomien paksujen aisti-informaatiota v\xc3\xa4litt\xc3\xa4vien hermos\xc3\xa4ikeiden synapseja. Porttikontrolliteorian mukaan ohuempien nosiseptiivisten hermos\xc3\xa4ikeiden stimulointi avaa \xe2\x80\x9dporttia\xe2\x80\x9d, mutta paksumpien ja nopeampien ei-nosiseptiivisten aistihermos\xc3\xa4ikeiden stimulointi peitt\xc3\xa4\xc3\xa4 kipusignaalit ja sulkee \xe2\x80\x9dportin\xe2\x80\x9d. Siksi esimerkiksi hieronta auttaa, kun on ly\xc3\xb6nyt kyyn\xc3\xa4rp\xc3\xa4\xc3\xa4ns\xc3\xa4 johonkin. Lukuisat muutkin tekij\xc3\xa4t vaikuttavat \xe2\x80\x9dportin\xe2\x80\x9d herkkyyteen ja kipusignaalin kulkeutumiseen kuten kipuviestin voimakkuus, kilpailevat hermoviestit ja aivoista l\xc3\xa4htev\xc3\xa4t signaalit, jotka voivat joko heikent\xc3\xa4\xc3\xa4 tai vahvistaa kipusignaalia. Porttimekanismi joko sallii signaalin kulkeutumisen, muuntaa sit\xc3\xa4 tai est\xc3\xa4\xc3\xa4 sen kulkeutumisen keskushermostoon.\n_START_SECTION_\nEri tekij\xc3\xb6iden vaikutus kipuun\n_START_PARAGRAPH_\nErilaiset aistiv\xc3\xa4litteiset, kognitiiviset ja emotionaaliset tekij\xc3\xa4t voivat osallistua kroonisen pitk\xc3\xa4aikaisen kivun tuntemiseen porttikontrolliin vaikuttamalla. Kipusignaalia voivat vahvistaa muun muassa seuraavat asiat: uudet vammat, toimettomuus, huumeiden pitk\xc3\xa4aikainen k\xc3\xa4ytt\xc3\xb6, keskittyminen kipuun ja siit\xc3\xa4 huoliminen, virikkeett\xc3\xb6myys, masennus, kiukku, levottomuus, turhautuminen, toivottomuus ja negatiiviset ajatukset. Kipusignaalia voivat heikent\xc3\xa4\xc3\xa4 muun muassa seuraavat: aktiviteetit esimerkiksi liikunta, kipul\xc3\xa4\xc3\xa4kkeiden lyhytaikainen k\xc3\xa4ytt\xc3\xb6, rentoutuminen, meditaatio, ulkopuoliset mielenkiinnon kohteet, kroonisen kivun unohtaminen, positiivinen asenne, kivun pit\xc3\xa4minen harmittomana, el\xc3\xa4m\xc3\xa4n ja kivun hallitseminen ja stressin hoito.\n_START_SECTION_\nTeoriaan perustuvia hoitomuotoja\n_START_PARAGRAPH_\nPorttikontrolliteoriaan perustuvat osittain muun muassa fysioterapeuttisten hoitojen kuten hieronnan, kylm\xc3\xa4hoidon ja l\xc3\xa4mp\xc3\xb6hoidon teho kivun lievityksess\xc3\xa4. My\xc3\xb6s akupunktion positiiviset vaikutukset kipuun johtuvat osittain porttikontrollista. Niin ik\xc3\xa4\xc3\xa4n transkutaanisen hermostimulaation k\xc3\xa4ytt\xc3\xb6 neuropaattisen kivun hoidossa perustuu porttikontrolliteoriaan eli paksujen ja nopeiden sensoristen s\xc3\xa4ikeiden s\xc3\xa4hk\xc3\xb6stimuloimisella pyrit\xc3\xa4\xc3\xa4n v\xc3\xa4hent\xc3\xa4m\xc3\xa4\xc3\xa4n ohuempien nosiseptiivisten s\xc3\xa4ikeiden kautta tulevaa aktivaatiota selk\xc3\xa4ydintasolla.\n_START_SECTION_\nMuita kiputeorioita\n_START_PARAGRAPH_\nMuita kiputeorioita ovat muun muassa australialaisen Geoff Maitlandin kehitt\xc3\xa4m\xc3\xa4 Brickwall-teoria ja englantilaisen Louis Giffordin kehitt\xc3\xa4m\xc3\xa4 MOM (Mature organism model) teoria. Brickwall-teoria esitt\xc3\xa4\xc3\xa4, ett\xc3\xa4 potilaan l\xc3\xa4\xc3\xa4ketieteellinen diagnoosi, biomekaniikka, fysiologia, anatomia ym. teoreettiset seikat eiv\xc3\xa4t useastikaan selit\xc3\xa4 potilaan vaivoja ja kliinisi\xc3\xa4 l\xc3\xb6yd\xc3\xb6ksi\xc3\xa4. MOM-teoria jakaa kivun kolmeen eri osaan: Input, Processing ja Output. Input-kipuun kuuluvat perifeeriset nosiseptiivinen kipu eli kudosvauriokipu ja neuropaattinen kipu. Processing-kipu eli sentraalinen kipu johtuu keskushermoston kivunk\xc3\xa4sittelyj\xc3\xa4rjestelm\xc3\xa4n muutoksista. Output merkitsee kivusta johtuvia elimist\xc3\xb6n motorisia, vegetatiivisia, neuroimmunologisia, neuroendokriinisi\xc3\xa4 sek\xc3\xa4 sensorisia muutoksia. Kipupotilas k\xc3\xa4rsii usein samanaikaisesti useampia MOM-teorian kivun osista.'